Vruntlike grote tovoren gescreven unde wes ik gudes vormach. Wetet, ersamen leven heren unde gude vrunde, bormester unde rad to Revell, wo dat ik jwer ersamheyt nu eyne tidinde toscrive, der ik leyder doch jw nodhe toscreve, alzo dat Got de almechtige hefft to sik genamen myner allerlevesten heren unde juwen guden vrunt, deme Got genedigh sy, unde starff tusschen dem sundage unde mandage negest vor sunte Philippi et Jacobi, de ny vorleden is. Vortmer so do ik juwer ersamheyt, leven heren unde guden vrunde, to wetende, wo dat ik jw vruntliken bidde unde bin des leffliken van jw to begerende enen leydebreff umme sake willen, efft it sik so gevelle, dat ik in juwe stad to jw queme edder van welken, de my tohorden, edder oc efft ik wat guderen dar insande, effte it konde sik so gevallen in jenerleye maten, dat dat myne mochte vry inkomen in juwe stad unde oc my vry unde ungehindert mochte vol[g]afftigh werden, wen ik des begerde, vor jw unde alle de juwen unde oc vor alle den, de umme juwe ersamheyt don unde laten willen. Ersamen leven hern unde guden vrunde. Dit is myne grote bede to jw. Darumme so bidde ik jw vruntliken unde leffliken, dat gy wol willen don unde geven my en lefflik antword myt den allerersten. Dat wil ik gerne tegen jw forsculden myt alleme gude. Nicht mer to dusser tiit, sunder ik bevele jw dem almechtigen Gode nu unde to ewighen tiden. Gescreven up Wiborgh des sundages negest na des hiligen cruces dage, under mynen ingesegel. Margrete Erikxdochter. Adress: An de ersamen unde vorsichtigen heren, bormester unde rad der stad tho Revell, mynen guden vrundes, kame dusse breff, detur littera, presentetur.